Omnibus presentes litteras inspecturis, officialis Senon., in Domino salutem. Notum facimus quod coram nobis constitutus Johannes, dictus Monetarius, castellanus Senon., compos mentis sue, et in bona valitudine existens, prout per gestos suos evidentissime apparebat, considerans et attendens, ut dicebat, bona quamplurima que longo tempore habuerat ab ecclesia Senon., idcirco pie ac rite considerans respectumque obtinens et habens ad premissa, donavit, contulit et concessit, et ex nunc imperpetuum quitavit, et se donavisse, contulisse et concessisse, ac ex nunc perpetuo quitavisse recognovit capitulo Senon. donatione, collatione, concessione et quitatione, ex mera liberalitate inter vivos facta et sine spe revocandi, et abdicans a se ex nunc omnem potestatem et facultatem revocandi donationem predictam, in recompensationem dictorum bonorum ab eorum, ut dictum est, perceptorum et receptorum, et ob remedium anime sue imperpetuam elemosinam, ac pro anniversario suo annis singulis post ejus obitum in eadem ecclesia imperpetuum faciendo, quandam domum cum tota ejus porprisia et omnibus appendiciis ejusdem, quam se habere dicebat de propria hereditate sua moventem, sitam in foro Senon., ante domum in qua lane vendi consueverunt, contiguam domui defuncti Milonis dicti Poisvete, a parte anteriori, et domui Emeline de Piciaco, ex alia parte, et a parte posteriori domui defuncti Andrea de Veteri-Castro, et domui defuncti Stephani dicti Saycheavoyne, et defuncti Bertrandi dicti Esgret, prout se comportat, ante et retro, in latitudine et longitudine, in censiva capituli Senon. antedicti. Dictam rem donatam, collatam, concessam et quitatam, quitam et liberam ab omni onere, coustuma, servitio, servitute et exactione quacumque, preterquam de duodecim denariis paris. annui census spectantis ad dictam ecclesiam Senon., cedens ex nunc et transferens in dictum capitulum et ex nunc dicto capitulo quitans omne jus, dominium, et omnem actionem, proprietatem et possessionem, quod et quam, seu que et quas ipse habebat vel habere poterat et debebat in dicta re donata, collata et concessa, ut dictum est, et quitata, clavibus dicte domus traditis, et se de dicta domo donata devestiendo in manu venerabilis viri magistri Gilonis Cornuti, precentoris nunc et camerarii Senon., vice et nomine capituli supradicti, devestituram et investituram suscipientis vice et nomine capituli Senon. predicti, etc.